|  |  |  |
| --- | --- | --- |
|  |  |  |
| **GUVERNUL REPUBLICII MOLDOVA****H O T Ă R Î R E nr**.**\_\_\_\_\_\_\_** **din** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**Chișinău** |

**Pentru aprobarea proiectului de lege**

**privind supravegherea pieţei**

**----------------------------------------------------------**

Guvernul HOTĂRĂŞTE:

Se aprobă şi se prezintă Parlamentului spre examinare proiectul de lege privind supravegherea pieţei.

**Prim-ministru VALERIU STRELEŢ**

Contrasemnează:

Viceprim-ministru,

ministrul economiei Stephane Christophe BRIDЕ

Ministrul justiţiei Vladimir CEBOTARI

Vizează:

Secretarul general adjunct al Guvernului Roman CAZAN

Aprobată în şedinţa Guvernului

din

Proiect

**PARLAMENTUL REPUBLICII MODLOVA**

# LEGE

**privind supravegherea pieţei**

Parlamentul adoptă prezenta lege organică.

Prezenta lege creează cadrul legal necesar pentru aplicarea prevederilor capitolelоr I şi III alRegulamentului (CE) nr. 765/2008 al Parlamentului European şi al Consiliului din 9 iulie 2008 de stabilire a cerinţelor de acreditare şi de supraveghere a pieţei în ceea ce priveşte comercializarea produselor şi de abrogare a Regulamentului (CEE) nr. 339/93.

#### **Capitolul I**

#### **DISPOZIŢII GENERALE**

**Articolul 1.** Domeniul de aplicare

(1) Prezenta lege stabileşte cadrul legal pentru supravegherea pieţei în ceea ce priveşte produsele pentru a asigura că respectivele produse îndeplinesc cerinţele esenţiale care oferă un nivel înalt de protecţie a intereselor publice, precum sănătatea şi siguranţa în general, sănătatea şi siguranţa la locul de muncă, protecţia consumatorilor, protecţia mediului şi securitatea.

(2) Prezenta lege se aplică produselor din domeniile reglementate prevăzute în anexă, care este parte integrantă a prezentei legi, pentru care există reglementări tehnice specifice, precum şi altor produse destinate punerii la dispoziţie pe piaţă, pentru care există cerinţe esenţiale prevăzute în reglementările tehnice aplicabile, cu excepţia produselor specificate la alin. (5) al prezentului articol.

 (3) Aplicarea prezentei legi nu împiedică autorităţile de supraveghere a pieţei de a aplica măsuri în conformitate cu Legea nr. 422-XVI din 22 decembrie 2006 privind securitatea generală a produselor.

(4) În cazul în care tratatele internaţionale la care Republica Moldova este parte stabilesc alte prevederi decît cele din legislaţia Republicii Moldova cu privire la supravegherea pieţei, se aplică dispoziţiile tratatelor internaţionale.

(5) Prezenta lege nu se aplică:

a) produselor alimentare;

b) hranei pentru animale, plantelor şi animalelor vii;

c) produselor de origine umană şi produselor de origine vegetală şi animală care sînt direct legate de reproducerea lor viitoare;

d) substanţelor narcotice, psihotrope şi precursorilor;

e) dispozitivelor medicale, dispozitivelor medicale implantabile active, dispozitivelor medicale pentru diagnostic in vitro;

f) produselor medicamentoase de uz uman şi veterinar;

g) automobilelor, aeronavelor şi echipamentelor din domeniul aeronautic;

h) serviciilor.

(6) Activitatea de supraveghere şi control a produselor/serviciilor menţionate la alin.(5) al prezentului articol este reglementată prin lege.

**Articolul 2.** Noţiuni principale

 În sensul prezentei legi se utilizează noţiunile:

*risc grav –* din Legea nr. 422-XVI din 22 decembrie 2006 privind securitatea generală a produselor;

*cerinţe esenţiale,* *introducere pe piaţă*, *producător*, *reprezentant autorizat,* *distribuitor*,*importator*,*punere la dispoziţie pe piaţă* – din Legea nr. 235 din 1 decembrie 2011 privind activităţile de acreditare şi de evaluare a conformităţii;

*colaborator vamal*, *regim vamal*, *punerea în libera circulaţie* – din Codul vamal al Republicii Moldova nr. 1149-XIV din 20 iulie 2000;

*sistem informaţional* – din Legea nr. 467-XV din 21 noiembrie 2003 cu privire la informatizare şi la resursele informaţionale de stat, precum şi următoarele noţiuni principale:

*agent economic* – producătorul, reprezentantul autorizat, importatorul şi distribuitorul;

*autorităţi de supraveghere a pieţei –* organe centrale de specialitate sau autorităţile administrative subordonate acestora, abilitate, în limitele competenţelor, privind implementarea politicii statului în domeniul supravegherii pieţei în conformitate cu prezenta lege;

*controlul caracteristicilor produselor* (*controlul produselor*) – activitatea autorităţii de supraveghere a pieţei de verificare a caracteristicilor unui produs, prin controlul documentaţiei, şi, unde este cazul, prelevarea si examinarea mostrelor de produse şi încercări de laborator pe baza unor eşantioane adecvate;

*examinarea mostrelor de produse* – controlul vizual al mostrelor de produse pentru a determina respectarea cerinţelor esenţiale stabilite;

*identificarea produselor* – examinarea în baza documentelor şi/sau a controlului organoleptic a produselor, fără aplicarea metodelor de încercări, pentru determinarea corespunderii acestora cu tipul (model, articol, modificare) specificat în documentele normative şi/sau de provenienţă;

*inspector* – persoana împuternicită, prin delegaţie de control, să efectueze controlul respectării prevederilor actelor legislative şi normative, precum şi a conformităţii produselor puse la dispoziţie pe piaţă cu cerinţele esenţiale;

*monitorizarea pieţei* – totalitatea acţiunilor întreprinse de specialişti sau autorităţile de supraveghere a pieţei, prin analiza neîntreruptă sau periodică a unor informaţii sau probe ce caracterizează cu probabilitate abaterile de la prevederile actelor legislative şi normative, şi/sau a neconformităţii produselor puse la dispoziţie pe piaţă cu cerinţele esenţiale, fără a interveni în activitatea agenţilor economici;

*prescripţie* – document, emis în cadrul controlului produselor în cazul constatării încălcării prevederilor actelor legislative şi normative şi/sau a neconformităţii produselor introduse și/sau puse la dispoziţie pe piaţă cu cerinţele esenţiale, privind aplicarea măsurilor corective şi care este obligatoriu spre executare de către agentul economic;

*produs* – substanţă, preparat sau bun produs printr-un proces de prelucrare, altul decît produsele alimentare, furajele, plantele şi animalele vii, produsele de origine umană şi produsele de origine vegetală şi animală care sînt direct legate de reproducerea lor viitoare;

*program sectorial* – program conform căruia autoritatea de supraveghere a pieţei efectuează activităţi de supraveghere a produselor în domeniul său de competenţă, precum şi determină categoriile de produse sau de riscuri;

*rechemare –* orice măsură care are ca scop returnarea unui produs care a fost pus deja la dispoziţia utilizatorului final (consumatorului);

*retragere* – orice măsură cu scopul de a împiedica punerea la dispoziţie pe piaţă a unui produs în lanţul de distribuţie;

*supraveghere a pieţei* – activităţi desfăşurate şi măsurile aplicate de autorităţile de supraveghere a pieţei pentru a asigura că produsele sînt conforme cu cerinţele esenţiale aplicabile sau că nu pun în pericol sănătatea, siguranţa sau alte aspecte referitoare la protecţia intereselor publice.

 **Articolul 3.** Principiile de bază ale supravegherii pieţei

Principiile de baza ale supravegherii pieţei sînt:

1. proporţionalitatea măsurilor corective aplicate de autorităţile de supraveghere a pieţei în funcţie de nivelul de ameninţare a interesului public;
2. obiectivitatea, imparţialitatea şi competenţa autorităţilor de supraveghere a pieţei şi organului vamal în efectuarea supravegherii pieţei;
3. transparenţa supravegherii pieţei, disponibilitatea şi transparenţa informaţiilor în acest domeniu;
4. coerenţa acţiunilor autorităţilor de supraveghere a pieţei şi a organului vamal şi interacţiunea dintre acestea;
5. inadmisibilitatea exercitării funcţiei de supraveghere a pieţei de către organismele de evaluare a conformităţii;
6. neadmiterea dublării funcţiilor autorităţilor de supraveghere a pieţei;
7. protecţia drepturilor şi intereselor agenţilor economici şi a consumatorilor (utilizatorilor) în cadrul supravegherii pieţei;
8. promovarea transparenţei pieţei şi creşterea gradului de conştientizare a agenţilor economici privind responsabilitatea acestora faţă de consumatori (utilizatori) şi parteneri;
9. inadmisibilitatea discriminării agenţilor economici şi prevenirea concurenţei neloiale;
10. aplicarea unor măsuri uniforme de supraveghere a pieţei, indiferent de ţara de origine;
11. efectuarea supravegherii pieţei prin activităţi planificate şi sistematice, şi de îmbunătăţire continuă a calităţii acestora prin analiza şi evaluarea periodică;
12. prevenirea conflictelor de interese în cadrul încercărilor de laborator a mostrelor de produse;
13. asigurarea cooperării între agenţii economici şi autorităţile de supraveghere a pieţei şi organul vamal;
14. sprijinirea şi încurajarea acţiunilor benevole ale agenţilor economici în conformitate cu obligaţiile ce le revin în temeiul prezentei legi şi de autocontrol al conformităţii produsului cu cerinţele esenţiale stabilite şi/sau cu cerinţa generală de siguranţă;
15. protecţia informaţiilor confidenţiale obţinute în cadrul supravegherii pieţei;
16. respectarea, la aplicarea sancţiunilor pentru nerespectarea cerinţelor esenţiale, a principiului proporţionalităţii mărimii sancţiunii cu prejudiciul cauzat de încălcarea admisă. Aceste sancţiuni trebuie să fie eficiente şi cu efect de descurajare. În cazul în care agentul economic respectiv a comis în decursul unui an calendaristic o încălcare similară aceste sancţiuni pot fi mai severe.

**Articolul 4.** Prevederi generale privind supravegherea pieţei

(1) Supravegherea pieţei se efectuează, în numele statului, de către autorităţile de supraveghere a pieţei, în condiţiile legii. Totalitatea autorităţilor de supraveghere a pieţei constituie un sistem de supraveghere a pieţei.

 (2) Supravegherea pieţei asigură faptul că produsele care sînt utilizate în conformitate cu scopul prevăzut sau în condiţii previzibile, şi sînt instalate şi întreţinute în mod corespunzător, totuşi pot aduce prejudiciu sănătăţii sau siguranţei utilizatorilor, sau nu sînt conforme, în vreun alt mod, cerinţelor esenţiale, sînt retrase sau punerea acestora la dispoziţie pe piaţă este interzisă sau restricţionată şi garantează informarea în consecinţă a publicului, a autorităţii de coordonare a activităţilor de supraveghere a pieţei şi ale altor autorităţi relevante de supraveghere a pieţei.

(3) Sistemul de supraveghere a pieţei şi programul general de supraveghere a pieţei asigură că se pot lua măsuri eficiente în legătură cu orice categorie de produse, inclusiv asupra celor supuse evaluării periodice de către organismele de evaluare a conformităţii acreditate, la orice agent economic, indiferent de tipul de proprietate şi forma organizatorico-juridică.

(4) Supravegherea pieţei se aplică produselor asamblate sau fabricate pentru uzul producătorului, în cazul în care există prevederi legale aplicabile.

(5) Supravegherea pieţei se efectuează conform programului general de supraveghere a pieţei, sau a programelor sectoriale, în care se specifică activităţile de supraveghere a pieţei.

(6) Programul general şi/sau programele sectoriale se aduc la cunoştinţă publicului şi sînt evaluate şi revizuite periodic, o dată la 2 ani, iar rezultatele evaluării se aduc la cunoştinţă publicului.

 **Articolul 5.** Confidenţialitatea informaţiilor

 (1) Autorităţile de supraveghere a pieţei şi inspectorii acestora asigură respectarea confidenţialităţii informaţiilor, în cazurile în care acest lucru este necesar pentru a proteja secretele comerciale şi/sau datele cu caracter personal, în conformitate cu legislaţia în vigoare, cu condiţia ca informaţiile să fie făcute publice în temeiul prezentei legi, în măsura în care este necesar în vederea protejării drepturilor şi intereselor consumatorilor (utilizatorilor).

 (2) În sensul prezentei legi, nu vor fi considerate confidențiale în sensul prevederilor legislației privind protecția datelor cu caracter personal sau privind secretul orice informaţie:

1. care permite identificarea produselor şi persoanelor fizice sau juridice care sînt producători, reprezentanți autorizați, importatori si distribuitori ai acestor produse;
2. privind proprietăţile de siguranţă a produselor, inclusiv datele referitoare la riscurile asociate cu consumul sau utilizarea produsului, şi acţiunile care urmează să fie luate de consumatori (utilizatori), pentru a evita aceste riscuri;
3. privind măsurile luate, inclusiv de agenţii economici din proprie iniţiativă, cu scopul de a preveni riscurile prezentate de aceste produse, natura şi durata unor astfel de măsuri;
4. conţinută în declaraţia de conformitate;
5. care nu poate fi atribuită la informaţii cu acces limitat.

(3) Asigurarea protecţiei datelor cu caracter personal, secretelor comerciale şi altor informaţii protejate prin lege nu poate împiedica autorităţile de supraveghere a pieţei în obţinerea informaţiilor necesare pentru punerea eficientă în aplicare a activităţilor de supraveghere a pieţei, precum şi a schimbului de informaţii între acestea, cu autorităţile vamale şi alte organe de stat.

(4) Organul vamal şi alte autorităţi ale statului sînt obligate să asigure protecţia datelor cu caracter personal, secretelor comerciale şi altor informaţii ale agenţilor economici, protejate prin lege, obţinute în cadrul activității acestora, inclusiv de la autorităţile de supraveghere a pieţei.

 (5) Dispoziţiile prezentului articol se aplică, de asemenea, informaţiilor conţinute în sistemul naţional de informare și comunicare pentru supravegherea pieţei.

**CAPITOLUL II**

**Cadrul instituţional de supraveghere a pieţei**

**Articolul 6.** Autoritatea de coordonare a activităţilor de supraveghere a pieţei

(1) Organul central de specialitate responsabil de coordonarea activităţilor de supraveghere a pieţei este Ministerul Economiei (în continuare – autoritatea de coordonare).

(2) Autoritatea de coordonare are următoarele atribuţiiprincipale:

a) elaborează politica statului în domeniul supravegherii pieţei;

b) coordonează evaluarea rezultatelor activităţilor desfăşurate de autorităţile de supraveghere a pieţei şi a efectelor acestor activităţi pe piaţă;

c) elaborează programul general anual de supraveghere a pieţei în baza programelor sectoriale anuale, şi îl aprobă prin ordinul organului respectiv;

d) publică programul general anual de supraveghere a pieţei pe pagina-web oficială a sa, şi, după caz, îl pune la dispoziţia publicului prin alte mijloace de comunicare;

e) stabileşte mecanisme adecvate de comunicare şi coordonare între autorităţile de supraveghere a pieţei;

f) organizează şi coordonează activităţile de schimb de informaţii între autorităţile de supraveghere a pieţei şi organul vamal;

g) organizează activitatea Consiliului coordonator în domeniul protecţiei consumatorilor şi supravegherii pieţei;

h) reprezintă Republica Moldova în organismele regionale şi internaţionale de supraveghere a pieţei.

(3) Consiliul coordonator în domeniul protecţiei consumatorilor şi supravegherea pieţei (în continuare – Consiliul coordonator) este organ consultativ pe lîngă autoritatea de coordonare, care are drept scop coordonarea activităţii de supraveghere a pieţei desfăşurată de autorităţile de supraveghere a pieţei.

(4) Consiliul coordonator este constituit din reprezentanţi desemnaţi ai organelor publice centrale, autorităţilor de supraveghere a pieţei, organului vamal, asociaţiilor obşteşti de consumatori şi asociaţiilor profesionale sectoriale.

(5) Consiliul coordonator are următoarele atribuţiiprincipale:

a) analizează si propune mecanismele de coordonare a activităţii autorităţilor de supraveghere a pieţei care activează în domeniile reglementate;

b) evaluează, periodic, derularea activităţilor de supraveghere a pieţei desfăşurate de autorităţile de supraveghere a pieţei;

c) instituie cadrul pentru elaborarea si actualizarea, după caz, a programului general anual de supraveghere a pieţei;

d) stabileşte cadrul adecvat pentru formarea profesională a personalului specializat privind controlul produselor puse la dispoziţie pe piaţă;

e) participă la consultări privind cadrul legal, normativ şi instituţional în domeniul supravegherii pieţei.

(6) Regulamentul Consiliului coordonator în domeniul protecţiei consumatorilor şi supravegherea pieţei se aprobă de Guvern

**Articolul 7.** Autorităţile de supraveghere a pieţei

(1) Domeniul de competenţă a autorităţilor de supraveghere a pieţei include tipurile de produse care fac obiectul reglementărilor tehnice.

(2) Lista autorităţilor responsabile de supraveghere a pieţei în domeniile reglementateeste expusă în anexa la lege.

(3) Autorităţile de supraveghere a pieţei îşi îndeplinesc sarcinile în mod imparţial şi nepărtinitor.

(4) Atribuţiileprincipale aleautorităţilor de supraveghere a pieţei:

a) implementează politica statului în domeniul supravegherii pieţei;

b) elaborează, aprobă, monitorizează şi revizuiesc punerea în aplicare a programelor sectoriale de supraveghere a pieţei pentru categoriile (tipurile) de produse sau de riscuri în legătură cu produsele din domeniile lor de competenţă;

c) revizuiesc, ori de cîte ori este necesar, procedurile, modul de organizare si funcţionare, în scopul desfăşurării unei activităţi de control eficiente;

d) efectuează controlul caracteristicilor produselor, prin verificări ale documentaţiei, şi, unde este cazul, prelevarea si examinarea mostrelor de produse şi încercări de laborator în baza unor eşantioane adecvate;

e) aplică măsuri corective pentru a asigura că produsele sînt conforme cerinţelor esenţiale şi verifică dacă aceste măsuri sînt aplicate în mod efectiv;

f) monitorizează acţiunile agenţilor economici privind retragerea din circulaţie şi/sau rechemarea produselor pentru care s-au emis prescripţii de retragere din circulaţie şi/sau de rechemare a produselor;

g) dispune, în temeiul prezentei legi, distrugerea (nimicirea) produselor periculoase sau aducerea acestora într-o stare care exclude utilizarea acestor produse;

h) generalizează practica de aplicare a supravegherii pieţei, examinează şi înaintează propuneri la proiecte de acte legislative sau de alte acte normative în domeniul supravegherii pieţei;

i) generalizează rezultatele supravegherii pieţei, analizează cauzele încălcărilor identificate, examinează şi înaintează propuneri de revizuire a reglementărilor tehnice, în cazul în care cerinţele esenţiale stabilite în reglementările tehnice aplicabile nu asigură un nivel adecvat de protecţie a intereselor publice;

j) monitorizează piaţa sub aspectul conformităţii produselor puse la dispoziţie pe piaţă cu cerinţele reglementărilor tehnice;

k) intervin, prin reprezentantul său desemnat în acest scop, la notificarea organului vamal privind suspendarea punerii în liberă circulaţie a unui produs, si comunică acesteia decizia cu privire la acţiunile ce vor fi întreprinse, în termenul prevăzut la art. 30 alin. (1) din prezenta lege;

l) iau măsuri pentru a stabili o cooperare cu agenţii economici cu privire la modul de a evita sau a reduce riscurile generate de produsele oferite de aceştia pe piaţă;

m) monitorizează accidentele sau prejudiciile aduse sănătăţii umane despre care se suspectează că ar fi fost provocate de produsele nealimentare în condițiile statuate de legislația privind protecția datelor cu caracter personal;

n) analizează reclamaţiile sau rapoartele referitor la riscurile care decurg în legătură cu produsele puse la dispoziţie pe piaţă;

o) studiază cunoştinţele ştiinţifice şi tehnice legate de aspectele privind siguranţa produselor;

p) prezintă, periodic, rapoarte, ori la solicitare, referitor la efectele supravegherii pieţei autorităţii de reglementare a domeniului în care autoritatea de supraveghere a pieţei activează;

q) informează autoritatea de coordonare referitor la rezultatele evaluării activităţilor de supraveghere a pieţei;

r) creează şi organizează programe de pregătire şi instruire a inspectorilor;

s) iau măsuri adecvate de avertizare în timp util a consumatorilor (utilizatorilor) cu privire la produsele periculoase identificate;

t) pot solicita traducerea documentaţiei tehnice pentru produs a producătorului si a declaraţiei de conformitate în limba de stat şi legalizarea acesteia;

u) îndeplinesc alte sarcini stabilite prin lege în domeniul său de activitate.

(5) Autorităţile de supraveghere a pieţei cooperează cu agenţii economici la acţiunile care pot preveni sau reduce riscurile provocate de produsele care au fost puse la dispoziţie pe piaţă de aceştia.

(6) Autorităţile de supraveghere a pieţei cooperează şi fac schimb de informaţii între ele, inclusiv cu organul vamal, organele centrale de specialitate, organele de drept, asociaţiile obşteşti de consumatori şi asociaţiile profesionale sectoriale.

(7) Lista autorităţilor de supraveghere a pieţei, informaţiile privind domeniile lor de competenţe, coordonatele de contact sînt disponibile şi aduse spre cunoştinţă publicului prin intermediul paginilor-web oficiale ale acestora şi a autorităţii de coordonare

 **Articolul 8.** Drepturile generale, obligaţiile şi responsabilităţile inspectorului şi a conducătorului autorităţii de supraveghere a pieţei

 (1) Inspectorul este în drept:

1. să efectueze controlul produselor, în cazurile şi în modul prevăzut de prezenta lege, să verifice documentaţia, precum şi să preleve mostre de produse în volumul stabilit conform documentelor normative;
2. să intre, în baza legitimaţiei de serviciu, deciziei de control şi a delegaţiei de control, în orice timp a activităţii agentului economic:
* în încăperile comerciale şi de depozitare a produselor şi locurile menţionate la art. 14 alin. (6) lit. b) din prezenta lege pentru controlul produselor şi a informaţiilor privind punerea în aplicare a măsurilor corective;
* în locurile, menţionate la art. 14 alin. (6) lit. c) din prezenta lege pentru controlul produselor;
1. să solicite documentele şi informaţiile necesare pentru efectuarea controlului, să efectueze copii de pe documentele ce ţin direct de obiectul controlului;
2. să întocmească acte de control privind rezultatele acestora;
3. să elibereze prescripţii privind înlăturarea neconformităţilor depistate;
4. să elibereze prescripţii privind interzicerea temporară de punere la dispoziţie pe piaţă a produselor în cazurile în care acestea nu sînt conforme cu cerinţele esenţiale;
5. să se adreseze subdiviziunilor specializate a poliției pentru a obţine sprijin la efectuarea controlului în cazul în care agentul economic nu-i permite să efectueze controlul;
6. să participe la nimicirea sau la scoaterea din uz a produselor periculoase;
7. să sesizeze autorităţile competente referitor la produsele neconforme depistate sau alte încălcări prevăzute de lege;
8. să constate contravenţii şi să încheie procese-verbale cu privire la contravenţii;
9. să utilizeze mijloace tehnice (foto, video) pentru acumularea probelor cu privire la contravenție.

 (2) Inspectorul este obligat:

* 1. să respecte prevederile prezentei legi, şi a altor legi care reglementează efectuarea controlului;
	2. în mod obiectiv şi imparţial, să efectueze controlul produselor în cadrul competenţelor definite de lege;
	3. să asigure confidenţialitatea informaţiilor de care a luat cunoştinţă în cadrul supravegherii pieţei;
	4. să prezinte legitimaţia de serviciu şi delegaţia de control;
	5. sa aducă la cunoştinţa conducătorilor agenţilor economici, sau persoanelor desemnate ale acestora, rezultatele controalelor efectuate, în condiţiile prevăzute de lege.

 (3) Conducătorul autorităţii de supraveghere a pieţei este în drept:

a) să elibereze agenţilor economici prescripţii privind:

- interzicerea punerii pe piaţă a produselor;

- retragerea produselor din circulaţie;

- rechemarea produselor;

b) să decidă prelevarea mostrelor de produse, cantitatea mostrelor prelevate, efectuarea încercărilor de laborator și parametrii testați;

c) să dispună distrugerea produselor periculoase interzise definitiv pentru comercializare în cazul cînd acesta este unicul mijloc de înlăturare a pericolului;

d) să încheie procese-verbale cu privire la contravenţii, să examineze cauze contravenţionale şi să aplice sancţiuni în conformitate cu prevederile Codului contravenţional.

(4) Pentru neîndeplinirea sau îndeplinirea necorespunzătoare a atribuţiilor ce le revin, conducătorii şi inspectorii autorităţilor de supraveghere a pieţei poartă răspundere în conformitate cu prevederile legislaţiei în vigoare.

 CAPITOLUL III

Planificarea şi monitorizarea activităţii de supraveghere a pieţei

 **Articolul 9.** Planificarea activităţii de supraveghere a pieţei

(1) Supravegherea pieţei se efectuează în conformitate cu programele sectoriale, aprobate anual nu mai tîrziu de 1 decembrie pentru anul următor de către autorităţile de supraveghere a pieţei în domeniile lor de responsabilitate.

 (2) Programele sectoriale includ implementarea activităţilor de supraveghere a pieţei pentru categoriile de produse, cu luarea în considerare a riscurilor pe care acestea le prezintă.

 (3) Gradele de risc pentru categoriile de produse și criteriile care determină atribuirea produselor la nivelurile corespunzătoare de risc se aprobă de Guvern.

 (4) În cadrul elaborării proiectelor programelor sectoriale, precum şi de modificare a acestora se va ţine cont de:

1. rezultatele monitorizării efectuate de autorităţile de supraveghere a pieţei în domeniile lor de responsabilitate privind motivele, precum şi a numărului:
* petiţiilor consumatorilor (utilizatorilor) confirmate referitor la încălcarea drepturilor acestora la produse sigure;
* accidentelor şi cazurilor de prejudicii pentru sănătatea umană ca urmare a consumului (utilizării) produselor nesigure;
1. analiza datelor incluse în sistemul de schimb rapid de informaţii privind produsele periculoase, precum şi a informaţiilor primite de la sistemele regionale şi internaţionale referitor la produsele periculoase;
2. analiza informaţiei incluse în sistemul naţional de informare și comunicare pentru supravegherea pieţei;
3. rezultatele monitorizării executării măsurilor corective;
4. informaţiile colectate în cadrul controalelor.

(5) Programele sectoriale şi modificările acestora, nu mai tîrziu de 3 zile lucrătoare de la data aprobării, sînt plasate pe pagina-web oficială a autorităţii de supraveghere a pieţei.

(6) Autorităţile de supraveghere a pieţei monitorizează punerea în aplicare a programelor sectoriale şi, dacă este necesar, periodic evaluează executarea acestora. Rezultatele monitorizării sînt incluse în rapoartele privind punerea în aplicare a programelor sectoriale.

 (7) Rapoartele pentru anul precedent, şi, în caz de revizuire a programelor sectoriale argumentările respective, se prezintă, anual, nu mai tîrziu de 1 aprilie, autorităţii de coordonare, şi se aduc spre cunoştinţă publicului prin intermediul mijloacelor mass-media şi paginilor-web oficiale ale autorităţilor respective.

 **Articolul 10.** Evaluarea rezultatelor activităţii de supraveghere a pieţei

 (1) Autoritatea de coordonare la fiecare 2 ani evaluează rezultatele activităţii de supraveghere a pieţei la nivel naţional.

 (2) Pentru evaluarea supravegherii pieţei la nivel naţional se analizează:

1. rezultatele monitorizării incluse în rapoartele privind punerea în aplicare a programelor sectoriale şi a modificărilor la programele respective;
2. competenţele şi responsabilităţile autorităţilor de supraveghere a pieţei, în special în ceea ce priveşte conformitatea lor cu obiectivele supravegherii pieţei;
3. identificarea suprapunerii domeniilor de responsabilitate, în special în ceea ce priveşte impactul măsurilor de supraveghere a pieţei la comercializarea de noi tipuri de produse;
4. conformitatea produselor cu gradul de risc definit pentru acestea;
5. volumul suficient de controale a caracteristicilor produselor şi a deciziilor privind prelevarea şi efectuarea încercărilor de laborator a mostrelor de produse;
6. proporţionalitatea masurilor corective aplicate nivelului de ameninţare a intereselor publice.

(3) Autoritatea de coordonare elaborează raportul anual generalizat de evaluare a activităţii de supraveghere a pieţei şi îl prezintă pînă la 15 aprilie Consiliului coordonator.

(4) Ministerul Economiei prezintă, pînă la 1 mai, Guvernului, Raportul anual generalizat şi nota privind concluziile evaluării de către Consiliul coordonator a rezultatelor activităţilor de supraveghere a pieţei şi, după caz, recomandări privind îmbunătăţirea organizării acestora.

(5) Rezultatele evaluării supravegherii pieţei, precum şi concluziile, recomandările şi sugestiile se aduc la cunoştinţă publicului de către autoritatea de coordonare, prin plasarea pe pagina-web oficială a acesteia, şi după caz, în alt mod.

CAPITOLUL IV

Drepturile şi obligaţiile agenţilor economici

Articolul 11. Drepturile agenţilor economici

(1) Agenţii economici în cadrul supravegherii pieţei beneficiază de drepturile stabilite de prezenta lege şi Legea nr.131 din 8 iunie 2012 privind controlul de stat asupra activităţii de întreprinzător.

(2) Agenţii economici în cadrul supravegherii pieţei sînt în drept să:

1. solicite inspectorilor care efectuează controlul produselor, respectarea cerinţelor legii;
2. primească în modul stabilit de autorităţile de supraveghere a pieţei şi organul vamal informaţiile necesare, accesibile şi corecte privind rezultatele controlului produselor;
3. solicite inspectorilor respectarea confidenţialităţii oricărei informaţii obţinute în cadrul controlului produselor, cu excepţia cazurilor prevăzute de prezenta lege şi alte legi în vigoare;
4. se adreseze instanţei pentru apărarea drepturilor şi intereselor lor legitime;
5. ia din proprie iniţiativă măsuri de prevenire şi evitare a riscurilor prezentate de produsele puse la dispoziţie pe piaţă, sa se asigure că aceste produse corespund cerinţelor esenţiale, şi să elimine neconformităţile cu cerinţele stabilite.

Articolul 12. Obligaţiile agenţilor economici

(1) Obligaţiile agenţilor economici în cadrul supravegherii pieţei şi a controlului produselor sînt stabilite de prezenta lege, Legea nr.235 din 1 decembrie 2011 privind activităţile de acreditare şi de evaluare a conformităţii, Legea nr. 422-XVI din 22 decembrie 2006 privind securitatea generală a produselor, Legea nr. 105-XV din 13 martie 2003 privind protecţia consumatorilor, actele normative şi reglementările tehnice aplicabile.

(2) Agenţii economici în cadrul desfăşurării activităţilor economice sînt obligaţi să interacţioneze în mod eficient unii cu alţii în cadrul măsurilor corective aplicate în temeiul prezentei legi.

(3) În cazul în care producătorul (importatorul) consideră sau are motive să creadă că un produs pe care l-a pus la dispoziţie pe piaţă nu este conform cerinţelor esenţiale, acesta întreprinde de îndată măsurile corective necesare pentru a aduce produsul în conformitate, pentru a-l retrage şi/sau pentru a-l rechema, după caz. Dacă produsul prezintă un risc, producătorul (importatorul) informează imediat autorităţile de supraveghere a pieţei, indicînd detaliile, în special cele cu privire la neconformitate şi la orice măsură corectivă luată.

(4) În cazul în care distribuitorul consideră sau are motive să creadă că un produs pe care l-a pus la dispoziţie pe piaţă nu este conform cerinţelor esenţiale, ia de îndată măsurile corective necesare pentru a aduce produsul în conformitate cu cerinţele stabilite, pentru a-l retrage şi/sau pentru a-l rechema, după caz. Dacă produsul prezintă un risc, distribuitorul informează imediat autorităţile de supraveghere a pieţei, indicînd detaliile, în special cele cu privire la neconformitate şi la orice măsură corectivă luată.

 (5) Agenţii economici sînt obligaţi să prezinte, la cerere, autorităţii de supraveghere a pieţei documentaţia care ar permite identificarea agentului economic:

a) care le-a furnizat produsele respective;

b) căruia i-au fost furnizate produsele în cauză.

 (6) În cazul în care producătorul (importatorul) sau persoana care a furnizat produsele nu poate fi identificată, în sensul prezentei legi, persoana care a introdus aceste produse în circulaţie se consideră fiecare agent economic din lanţul de distribuţie a produsului, care în timp de o lună din momentul în care a luat cunoştinţă de pretenţiile ce decurg din viciile produsului nu a prezentat documentele care permit identificarea şi adresa producătorului (importatorului) sau a persoanei care a furnizat aceste produse.

 (7) Agentul economic este obligat să păstreze documentaţia specificată la alin. (5) al prezentului articol, pentru perioada stabilită în reglementările tehnice, şi dacă un astfel de termen nu este stabilitaceasta se păstrează de către:

a) producător – o perioadă de zece ani de la data punerii în circulaţie a produselor sale relevante;

b) reprezentantul autorizat, importatorul sau distribuitorul – o perioadă de zece ani de la data primirii respectivului produs.

 (8) Persoanele cu funcţii de răspundere ale agenţilor economici vor crea condiţiile necesare pentru efectuarea controlului produselor şi nu vor împiedica desfăşurarea activităţilor de supraveghere a pieţei.

**CAPITOLUL V**

**Activităţi privind supravegherea pieţei**

**Articolul 13.** Activităţi desfăşurate şi măsurile aplicate de autorităţile de supraveghere a pieţei

(1) Prin activitatea de supraveghere a pieţei se urmăreşte a se verifica, dacă:

a) produsele introduse/puse la dispoziţie pe piaţă si/sau puse în funcţiune îndeplinesc cerinţele esenţiale prevăzute în reglementările tehnice aplicabile;

b) agenţii economici acţionează, conform obligaţiilor ce le revin, pentru ca produsele neconforme să fie aduse în conformitate cu cerinţele esenţiale prevăzute în reglementările tehnice, şi pun în aplicare măsurile corective dispuse de autorităţile de supraveghere a pieţei, atunci cînd este cazul.

(2) Activităţile desfăşurate şi măsurile aplicate de autorităţile de supraveghere a pieţei cuprind:

a) controlul produselor, prin verificări ale documentaţiei, şi, unde este cazul, prelevarea si examinarea mostrelor de produse şi încercări de laborator pe baza unor eşantioane adecvate;

b) măsurile corective aplicate includ:

- suspendarea temporară sau interzicerea punerii la dispoziţie pe piaţă a produselor;

- retragerea produselor din circulaţie;

- rechemarea produselor de la consumatori (utilizatori);

c) controlul executării măsurilor corective aplicate;

d) prevenirea consumatorilor (utilizatorilor) referitor la produsele periculoase depistate de către acestea.

(3) În cazurile prevăzute de prezenta lege activităţile desfăşurate şi măsurile corective se aplică produselor care sînt:

a) disponibile în piaţă, inclusiv unităţi de produse sau părţile acestora care au intrat în circulaţie şi care sînt depozitate la producători (importatori);

b) sub supraveghere vamală, în caz de suspendare a punerii în liberă circulaţie, ca urmare a controlului conformităţii produselor.

**Articolul 14.** Controlul produselor

(1) În cadrul controlului produselor autorităţile de supraveghere a pieţei iau în considerare gradul de risc, care îl pot avea aceste produse, şi informaţiile veridice cuprinse în reclamaţiile consumatorilor (utilizatorilor) privind neconformitatea acestora cu cerinţele esenţiale, precum şi alte informaţii referitoare la tipul respectiv de produse.

(2) Controlul produselor se efectuează prin controale planificate şi inopinate. Controalele planificate se efectuează la distribuitorii (importatorii) de produse, şi inopinate la distribuitorii si producătorii (importatorii) de astfel de produse.

(3) Controlul produselor poate fi efectuat la sediul autorităţii de supraveghere a pieţei sau cu deplasarea la locul comercializării sau depozitării. În cazul în care este necesar, se poate combina controlul la sediul autorităţii de supraveghere a pieţei şi cel la faţa locului.

(4) În cadrul controlului produselor efectuat la sediul autorităţii de supraveghere a pieţei, se verifică documentele (sau copiile de pe acestea) şi informaţiile:

1. declaraţia de conformitate sau certificatul de conformitate;
2. documentele de însoţire a produselor (inclusiv instrucţiunile de utilizare);
3. documentaţia tehnică pentru produs în conformitate cu reglementarea tehnică aplicabilă;
4. documentele care permit de a urmări originea produsului şi circulaţia în continuare a acestuia (contracte, documente de transport);
5. documentele şi informaţiile privind punerea în aplicare a măsurilor corective, inclusiv monitorizarea acţiunilor întreprinse de agentul economic de retragere a produselor din circulaţie şi/sau rechemarea acestora de la consumatori;
6. notificările şi alte informaţii furnizate de către autorităţile de supraveghere a pieţei, organul vamal, agenţii economici, organismele de evaluare a conformităţii, în conformitate cu prevederile prezentei legi.

(5) În cadrul controlului produselor la faţa locului se verifică documentele (sau copiile de pe acestea) şi informaţiile menţionate la alin. (4) al prezentului articol, precum şi prelevarea si examinarea mostrelor de produse si, după caz, încercări de laborator ale acestora.

(6) Controlul produselor la faţa locului se efectuează în:

1. încăperile comerciale şi depozitele agenţilor economici;
2. locurile de utilizare a produsului, în timpul instalării şi/sau după punerea în funcţiune a acestuia;
3. locuri sub supraveghere vamală, în caz de suspendare a punerii în liberă circulaţie, cu acordul organului vamal.

(7) Durata controlului produselor la faţa locului nu poate depăşi la distribuitor două zile lucrătoare, la producător – trei zile lucrătoare. Prelungirea termenului efectuării controlului la faţa locului nu este permisă.

(8) Dacă în urma controlului s-a stabilit că produsele sînt periculoase, prezintă un risc şi/sau nu corespund cerinţelor esenţiale, în baza documentelor prezentate de agentul economic, se urmăreşte pe tot lanţul de distribuire originea acestora pînă la producător (importator), şi circulaţia în continuare pe lanţul de distribuţie (contracte, documente de însoţire), pentru a identifica agentul economic care a furnizat aceste produse, şi toţi agenţii economici în adresa cărora au fost furnizate respectivele produse.

(9) În cazul în care agenţii economici prezintă rapoarte de încercări sau certificate de conformitate emise de organismele de evaluare a conformităţii acreditate, autorităţile de supraveghere a pieţei iau în considerare aceste documente.

(10) Autorităţile de supraveghere a pieţei sînt în drept să se adreseze organismelor de evaluare a conformităţii acreditate cu solicitări pentru a primi informaţii referitor la evaluarea conformităţii produselor respective, procedurile de evaluare aplicate, certificatele de conformitate emise şi revocate, şi despre refuzul eliberării acestora, iar acestea prezintă răspuns la astfel de solicitări în ziua în care au fost primite solicitările.

(11) Dacă în urma activităţilor de supraveghere a pieţei se depistează produse periculoase, care prezintă un risc şi/sau nu corespund cerinţelor esenţiale, dar care sînt însoţite de certificate de conformitate, autorităţile de supraveghere a pieţei informează despre aceste cazuri organismele de evaluare a conformităţii care au eliberat certificatele respective, precum şi Organismul Naţional de Acreditare pentru aplicarea măsurilor în conformitate cu legea.

(12) Dacă în cadrul controlului produselor se stabilesc semne de fraudă, încălcări ale proprietăţii intelectuale sau alte infracţiuni, comiterea cărora cade sub incidenţa urmăririi penale, autorităţile de supraveghere a pieţei furnizează astfel de informaţii autorităţilor respective.

(13) În cazul în care controlul produselor a fost efectuat în baza reclamaţiilor consumatorilor, conform prevederilor art. 15 alin. (1) subpct. 2) lit. a) şi art. 16 alin. (1) lit. b) din prezenta lege, autorităţile de supraveghere a pieţei prezintă,în limitele admise de legislaţia cu privire la secretul comercial şi cea privind protecţia datelor cu caracter personal, rezultatele acestor controale în cazul în care au fost efectuate.

**Articolul 15.** Cerinţe specifice privind controlul produselor la distribuitori (importatori)

* + - 1. Controlul produselor la distribuitori (importatori) se efectuează în cadrul controalelor:

1) planificate conform programelor sectoriale;

2) inopinate:

a) conform reclamaţiilor consumatorilor (utilizatorilor) referitor la produsele neconforme, precum şi a sesizărilor autorităţilor publice centrale şi locale, organelor de drept, asociaţiilor obşteşti de consumatori, care conţin informaţii despre distribuirea produselor, care au provocat prejudiciu interesului public sau dacă defectul produsului poate provoca un prejudiciu, lipseşte informaţia producătorului de astfel de produse, dar conţine informaţii despre distribuitorul de la care au fost achiziţionate (depistate) aceste produse;

 b) conform informaţiilor producătorului, acesta prezintă dovezi că:

- nu a pus în circulaţie produsele care sînt periculoase, prezintă un risc şi/sau nu corespund cerinţelor esenţiale;

- produsele sînt periculoase, prezintă un risc şi/sau nu corespund cerinţelor esenţiale din cauza acţiunilor sau a inacţiunilor distribuitorului acestor produse;

- în cazurile menţionate la subpct.2) lit. b) din prezentul alineat trebuie să fie stabilit agentul economic din lanţul de aprovizionare a produsului, care a pus astfel de produse pe piaţă, precum şi agentul economic, ca urmare a acţiunilor sau a inacţiunilor căruia produsele sînt periculoase, prezintă un risc şi/sau nu corespund cerinţelor esenţiale.

(2) În cadrul controlului produselor la distribuitori (importatori), conform prevederilor alin. (1) subpct.1) şi 2) lit. a) din prezentul articol, se utilizează una sau o combinaţie adecvată a următoarelor acţiuni de control:

a) prezenţa marcajului CE pe produs (după caz, numărul de identificare al organismului notificat), în cazul în care aplicarea acestuia este prevăzută de reglementarea tehnică;

b) prezenţa documentelor, care trebuie să însoţească produsele (inclusiv instrucţiunile de utilizare), eticheta, marcarea cu alte mărci/semne, în cazul în care sînt stabilite de actele normative (inclusiv reglementările tehnice), precum şi conformitatea lor cu cerinţele esenţiale;

c) disponibilitatea, valabilitatea declaraţiei de conformitate şi/sau a certificatului de conformitate, în cazul în care reglementarea tehnică stabileşte însoţirea obligatorie a produselor cu o astfel de declaraţie şi/sau certificat de conformitate în cadrul distribuirii acestora;

d) prelevarea şi examinarea mostrelor de produse şi identificarea producătorului acestuia;

e) efectuarea încercărilor de laborator a mostrelor (în cazul în care există motive pentru a suspecta că, în pofida acestei conformităţi, produsul este periculos, prezintă un risc şi/sau nu corespunde cerinţelor esenţiale).

(3) În cadrul controlului produselor la distribuitori (importatori), conform alin. (1) subpct. 2) lit. b) din prezentul articol, se verifică documentele, care conţin informaţii despre originea produselor, şi documentele care pun în circulaţie ulterioară (contracte, facturile de expediţie).

(4) În cazul în care distribuitorul (importatorul) în termen de o lună din momentul în care a luat cunoştinţă de pretenţiile ce decurg din viciile produsului nu a prezentat documentele care conţin informaţii despre originea produselor, distribuitorul (importatorul) este considerat agentul economic care a introdus produsele în circulaţie. Atunci cînd se efectuează, după caz, controlul produselor conform prevederilor alin. (1) subpct. 2) lit. b) din prezentul articol, se verifică condiţiile de depozitare a produselor respective.

**Articolul 16.** Cerinţe specifice privind controlul produselor la producător (importator)

* + - 1. Controlul produselor la producător (importator) se efectuează:
1. ca urmare a rezultatelor controlului produselor la distribuitor sau este un motiv pentru a suspecta că, în pofida acestei conformităţi, produsul este periculos, prezintă un risc şi/sau nu corespunde cerinţelor esenţiale datorită acţiunilor sau inacţiunilor producătorului;
2. conform reclamaţiilor consumatorilor (utilizatorilor) referitor la produsele neconforme, precum şi a sesizărilor autorităţilor publice centrale şi locale, organelor de drept, asociaţiilor obşteşti de consumatori, care conţin informaţii despre distribuirea produselor care au provocat prejudicii interesului public sau dacă defectul produsului poate provoca un astfel de prejudiciu (cu indicarea informaţiilor de identificare a agentului economic care a pus în circulaţie aceste produse, confirmarea documentară de existenţa unor astfel de daune, descrierea defectului), precum şi informaţii care permit identificarea producătorului;
3. dacă se primesc notificări operative sau în alt mod informaţii de la organismele autorizate din alte state referitor la produsele care prezintă un risc grav şi dacă producătorul (importatorul) acestuia este identificat şi este rezident în Republica Moldova.

(2) În cadrul controlului produselor la producător se utilizează una sau o combinaţie adecvată a următoarelor acţiuni de control:

a) prezenţa marcajului CE pe produs (după caz, numărul de identificare al organismului notificat), în cazul în care aplicarea acestuia pentru produs este prevăzută de reglementarea tehnică;

b) prezenţa documentelor care trebuie să însoţească produsele (inclusiv instrucţiunile de utilizare), eticheta, marcarea cu alte mărci/semne, în cazul în care acestea sînt prevăzute de actele normative (inclusiv reglementările tehnice), precum şi conformitatea lor cu cerinţele esenţiale;

c) disponibilitatea, valabilitatea şi înregistrarea, conform normelor în vigoare, a declaraţiei de conformitate sau certificatului de conformitate, în cazul în care reglementarea tehnică stabileşte obligaţia însoţirii produselor cu o astfel de declaraţie, precum şi corespunderea declaraţiei de conformitate cerinţelor stabilite;

d) descrierea generală a produsului şi informaţia privind documentaţia de proiectare;

e) examinarea mostrelor de produse;

f) dacă există suficiente motive rezonabile în a căror bază ar putea fi apreciat că produsele sînt periculoase, prezintă risc şi/sau neconforme cerinţelor esenţiale:

- verificarea completă a documentaţiei tehnice pentru produs cu cerinţele reglementării tehnice;

- verificarea documentelor referitoare la sistemul de management al calităţii, dacă acestea sînt prevăzute de reglementările tehnice pentru tipul de produs.

(3) În cadrul controlului produselor, conform prevederilor alin. (1) lit. b) şi c) din prezentul articol se efectuează prelevarea şi încercări de laborator a mostrelor.

**Articolul 17.** Prelevarea şi încercările de laborator a mostrelor de produse

(1) Prelevarea şi încercările de laborator a mostrelor de produse se efectuează în baza deciziei motivate scrise a conducătorului autorităţii de supraveghere a pieţei.

(2) Metoda de prelevare şi cantitatea eşantionului corespunde cerinţelor documentului normativ pentru produsul în cauză. Dacă documentul normativ pentru produs prevede controlul total sau nu este stabilită cantitatea mostrelor prelevate, se admite controlul selectiv, cu aplicarea metodelor de control statistic.

(3) Încercările de laborator a mostrelor de produse prelevate se efectuează în laboratoarele de încercări acreditate, în baza unor acorduri încheiate cu acestea de către autorităţile de supraveghere a pieţei. Parametrii testați se stabilesc de către autoritățile de supraveghere a pieței, în funcţie de domeniul de acreditare a laboratorului de încercări.

(4) Nu se permite efectuarea încercărilor mostrelor de produse prelevate în laboratoarele de încercări acreditate implicate în evaluarea conformităţii produselor şi deţinute de către producătorii sau distribuitorii acestor produse.

(5) Autorităţile de supraveghere a pieţei sînt în drept să apeleze, pentru efectuarea încercărilor la un laborator de încercări acreditat, care a efectuat încercări în vederea evaluării conformităţii aceluiaşi produs, numai cu condiţia că nu există conflict de interese şi că responsabilitatea pentru luarea deciziilor le revine autorităţilor de supraveghere a pieţei.

(6) Agentul economic, pe propria răspundere, poate pune la dispoziţie pe piaţă loturile de produse din care au fost prelevate mostre pentru încercări de laborator de către autoritatea de supraveghere a pieţei.

(7) Termenul de efectuare a încercărilor de laborator nu depăşeşte 14 zile lucrătoare din data prelevării mostrelor. Termenul respectiv poate fi mai mare dacă documentul normativ privind metodele de încercări pentru un tip concret de produs stabileşte un termen mai mare.

**Articolul 18.** Măsuri corective pentru produsele care prezintă un risc grav

(1) Dacă autoritatea de supraveghere a pieţei constată că produsul prezintă un risc grav, care impune o intervenţie rapidă, inclusiv un risc grav ale cărui efecte nu sînt iminente, aceasta prescrie agentului economic măsuri în vederea retragerii produselor din circulaţie, rechemarea produselor, sau de interzicere a punerii la dispoziţie pe piaţă a produselor.

(2) Produsul nu poate fi considerat ca fiind cu risc grav numai pentru motivul că există oportunităţi pentru a atinge un nivel mai ridicat de siguranţă a produsului sau alte produse oferite pe piaţă prezintă un grad mai scăzut de risc.

**Articolul 19.** Măsuri corective pentru produsele care nu corespund cerinţelor esenţiale

(1) În cazul în care în cadrul controlului produselor se constată că produsele nu corespund cerinţelor esenţiale, cu excepţia celor prevăzute la art. 18 al prezentei legi, autoritatea de supraveghere a pieţei, în regim de urgenţă, prescrie agentului economic să ia măsuri pentru a aduce astfel de produse în conformitate cu cerinţele esenţiale, în termen de cel mult o lună de la data înmînării prescripţiei contra semnăturii sau de la data expedierii ei prin scrisoare recomandată ori în alt termen, mai mic, stabilit expres în prescripţie.

(2) Dacă autoritatea de supraveghere a pieţei constată că produsele nu corespund cerinţelor esenţiale, şi în acelaşi timp acestea prezintă un risc grav, se aplică măsurile corective prevăzute la art. 18 alin. (1) al prezentei legi.

(3) Autoritatea de supraveghere a pieţei va prescrie agentului economic să ia măsuri pentru a aduce astfel de produse în conformitate cu cerinţele stabilite într-o perioadă specificată la alin.(1) al prezentului articol, în cazul în care a stabilit:

a) folosirea si aplicarea incorectă a marcajului CE în ceea ce priveşte forma, mărimea, vizibilitatea, lizibilitatea, caracteristica marcajului de conformitate CE de a nu putea fi şters, precum şi folosirea şi aplicarea incorectă a altor marcaje specifice prevăzute în reglementarea tehnică;

b) neprezentarea declaraţiei de conformitate sau neînsoţirea produsului de acest document, în situaţia în care reglementarea tehnică aplicabilă prevede aceasta;

c) eliberarea declaraţiei de conformitate cu încălcarea cerinţelor stabilite în reglementarea tehnică aplicabilă;

d) neprezentarea documentaţiei tehnice pentru produs sau documentaţia tehnică prezentată nu corespunde prevederilor reglementării tehnice aplicabile;

e) neînscrierea numărului de identificare al organismului notificat alături de marcajul CE, atunci cînd reglementarea tehnică prevede acest lucru.

(4) Dacă urmare analizei informaţiei cu privire la rezultatele implementării şi/sau a verificării executării măsurilor corective, în conformitate cu art. 24 al prezentei legi, se stabileşte că produsul nu corespunde cu cerinţele esenţiale sau corespunde parţial, se aplică măsurile corective prevăzute la art. 18 alin. (1) al prezentei legi.

**Articolul 20.** Suspendarea temporară a punerii la dispoziţie pe piaţă a produselor

(1) Suspendarea temporară a punerii la dispoziţie pe piaţă a produselor presupune conformarea produselor cu cerinţele stabilite în conformitate cu prevederile art.19alin. (1) şi (3) din prezenta lege.

(2) Suspendarea temporară a punerii la dispoziţie pe piaţă a produselor, conform alin. (1) al prezentului articol, se aplică în cazurile prevăzute de prezenta lege, dacă există o oportunitate de a aduce aceste produse în conformitate cu cerinţele esenţiale. Aceste restricţii se aplică produselor care sînt disponibile pe piaţă, inclusiv produselor din depozitele producătorilor (importatorilor) şi/sau produselor aflate la consumatori (utilizatori).

(3) Ajustarea produselor la cerinţele stabilite se efectuează la locul de reşedinţă (amplasare) a consumatorilor (utilizatorilor) sau la locul amplasării distribuitorilor, producătorilor (importatorilor) sau a agenţilor economici care au efectuat lucrări de întreţinere şi reparare a produselor, precum şi în alte locuri în care se pot ajusta produsele respective cerinţelor stabilite.

(4) Ajustarea produselor la cerinţele esenţiale se efectuează din contul agentului economic prin acţiunile sau omisiunile căruia produsele au ajuns în starea încît să nu corespundă cerinţelor stabilite.

(5) Suspendarea temporară a punerii la dispoziţie pe piaţă a produselor se aplică în cazul în care se ia decizia privind conformarea produselor cu cerinţele esenţiale pentru perioada de valabilitate a restricţiei respective.

(6) Autorităţile de supraveghere a pieţei, în conformitate cu prevederile Legiinr. 422-XVI din 22 decembrie 2006 privind securitatea generală a produselor, pot, de asemenea, aplica restricţii privind punerea în circulaţie sau distribuirea produselor.

**Articolul 21.** Interzicerea punerii la dispoziţie pe piaţă a produselor

(1) Interzicerea punerii la dispoziţie pe piaţă a produselor este aplicată în conformitate cu prevederile art.18 alin.(1) şi art. 19 alin.(4) din prezenta lege şi în cazurile prevăzute de Legea nr. 422-XVI din 22 decembrie 2006 privind securitatea generală a produselor.

(2) Interzicerea punerii la dispoziţie pe piaţă a produselor nu se aplică activităţilor legate de returnarea a astfel de produse producătorului (importatorului) sau distribuitorului, în cadrul măsurilor de a elimina produsul din circulaţie, retragere sau de transfer a acestor produse pentru distrugere sau de a-l aduce într-un alt mod care ar împiedica utilizarea acestuia.

**Articolul 22.** Retragerea produselor din circulaţie şi rechemarea produselor de la consumatori (utilizatori)

(1) Retragerea produselor din circulaţie şi/sau rechemarea produselor de la consumatori se aplică produselor puse la dispoziţie pe piaţă sau care au fost furnizate consumatorilor (utilizatorilor) în cazurile prevăzute de prezenta lege şi Legea nr. 422-XVI din 22 decembrie 2006 privind securitatea generală a produselor.

(2) Retragerea produselor din circulaţie presupune restituirea tuturor unităţilor de produs, care se află în posesia distribuitorilor, producătorului (importatorului) produsului respectiv.

(3) Rechemarea produselor presupune restituirea unităţilor de produs producătorului (importatorului), care au fost furnizate consumatorilor (utilizatorilor).

(4) Retragerea produselor din circulaţie sau rechemarea produselor întreprinse la iniţiativa producătorului (importatorului) sau în conformitate cu prescripţia autorităţii de supraveghere a pieţei se aplică în cazul în care:

a) măsurile întreprinse de agentul economic nu conduc la prevenirea sau evitarea riscurilor care prezintă produsul, sau furnizarea produselor conforme cu cerinţele esenţiale;

b) aplicarea oricăror alte măsuri nu pot asigura prevenirea sau evitarea riscurilor care prezintă produsul, sau furnizarea produselor conforme cu cerinţele esenţiale.

(5) Rechemarea produselor este utilizată ca o măsură excepţională.

(6) Produsele retrase din circulaţie şi rechemate la iniţiativa producătorului (importatorului) prin decizia acestuia se aduc în conformitate cu cerinţele esenţiale sau într-o stare prin care acestea nu prezintă un risc, urmată de revenirea ulterioară la proprietarul acestuia, fie sînt distruse sau altfel aduse într-o stare care exclude utilizarea unor astfel de produse.

(7) Dacă retragerea din circulaţie sau rechemarea produselor este efectuată conform prescripţiei autorităţii de supraveghere a pieţei, aceasta oferă producătorului (importatorului) una din măsurile preconizate la alin. (6) al prezentului articol, şi în cazul în care, producătorul (importatorul) nu a luat măsuri adecvate în perioada definită de autoritatea de supraveghere a pieţei, de comun acord cu producătorul (importatorul), autoritatea de supraveghere a pieţei decide cu privire la distrugerea produselor sau aducerea acestora într-o stare care ar exclude posibilitatea utilizării lor.

(8) Simultan cu adoptarea prescripţiei de retragere din circulaţie sau de rechemare a produselor, autoritatea de supraveghere a pieţei poate să decidă interzicerea sau suspendarea temporară a punerii la dispoziţie pe piaţă a acestor produse. Atunci cînd se decide asupra unei măsuri corective (interzicerea sau suspendarea temporară) se va lua în considerare riscul şi/sau neconformitatea cu cerinţele esenţiale pentru astfel de produse, precum şi posibilitatea de a aduce produsele în conformitate cu cerinţele esenţiale sau unei stări prin care produsul nu prezintă risc.

(9) Prescripţia de retragere din circulaţie a produselor şi/sau rechemarea acestora include cerinţa obligatorie de notificare de către producătorul (importatorul) sau distribuitorul acestor produse a consumatorilor (utilizatorilor), precum şi altor distribuitori de astfel de produse cu privire la cauzele de retragere din circulaţie sau rechemare.

(10) Producătorul (importatorul), care recheamă produsele cu scop de distrugere sau aducere a acestora la un alt mod, care exclude posibilitatea utilizării acestor produse, cu acordul consumatorului (utilizatorului) de aceste produse, compensează valoarea totală a produselor rechemate (cu excepţia livrării gratuite a produselor consumatorului (utilizatorului), sau înlocuirea cu produse similare sau analogice).

(11) Autoritatea de supraveghere a pieţei în cadrul perioadei de punere în aplicare a prescripţiei de retragere a produselor din circulaţie şi/sau de rechemare a acestora monitorizează măsurile luate de agenţii economici pentru a elimina produsele din circulaţie şi/sau rechemare, pentru a determina:

a) corespunderea cu activităţile planificate care vizează retragerea din circulaţie a produselor şi/sau rechemarea acestora;

b) conlucrarea producătorului (importatorului) cu distribuitorii din lanţul de aprovizionare al produsului;

c) eficienţa acţiunilor producătorului (importatorului) de returnare a produsului din reţeaua de distribuţie şi/sau de rechemare de la consumatori (utilizatori).

**Articolul 23.** Procedura de adoptare a măsurilor corective

(1) Măsurile corective sînt puse în aplicare prin prescripţiile eliberate de autorităţile de supraveghere a pieţei.

(2) Prescripţia privind aplicarea măsurilor corective (prescripţia) se emite în baza:

a) rezultatului controlului efectuat în funcţie de caracteristicile produsului, inclusiv a controlului efectuat în temeiul informaţiei organului vamal privind suspendarea punerii în liberă circulaţie a produselor în conformitate cu art. 29 alin. (6) al prezentei legi;

b) rezultatelor monitorizării eficienţei interzicerii punerii la dispoziţie pe piaţă a produselor în conformitate cu art. 24 alin. (9) al prezentei legi;

c) informaţiilor prezentate de către agenţii economici, conform art. 12 alin. (3) şi (4) din prezenta lege, despre produsele care prezintă un risc sau nu sînt conforme cerinţelor esenţiale;

d) informaţiilor despre produsele care nu corespund cerinţei generale de siguranţă, prezentate de agenţii economici care fac obiectul Legii nr. 422-XVI din 22 decembrie 2006 privind securitatea generală a produselor.

(3) Prescripţia poate fi modificată sau revocată în baza analizei informaţiilor privind îndeplinirea acesteia şi/sau ca urmare a controlului în conformitate cu art. 24 al prezentei legi. Prescripţiile, pot fi modificate de autorităţile de supraveghere a pieţei luînd în considerare obiecţiile, explicaţiile, contraargumentele şi informaţiile prezentate de către agenţii economici, conform alin. (10)-(15) ale prezentului articol.

(4) Prescripţia, modificarea sau abrogarea acesteia se eliberează de conducătorul autorităţii de supraveghere a pieţei, în conformitate cu competenţele stabilite prin lege.

(5) Orice măsură de interzicere sau de suspendare a punerii la dispoziţie pe piaţă a produselor, de retragere din circulaţie sau de rechemare eliberată în conformitate cu prezenta lege sau Legea nr. 422-XVI din 22 decembrie 2006 privind securitatea generală a produselor trebuie să fie proporţională cu nivelul de ameninţare sau prejudiciul care ar putea fi adus intereselor publice de către produsele respective ( în continuare – nivelul de ameninţare ).

(6) Nivelul de risc este determinat de către autoritatea de supraveghere a pieţei prin evaluarea riscurilor, care sînt sau ar putea avea loc (în continuare – evaluarea riscurilor).

(7) Evaluarea riscurilor se bazează pe analiza criteriilor de evaluare a riscului. Aceasta ia în considerare condiţiile normale şi previzibile de utilizare a produsului

(8) Criteriile de evaluare a riscurilor sînt:

1) pericolele care afectează sau pot afecta mijloacele de existenţă ale oamenilor prin consumul (utilizarea) produselor;

2) categoriile de consumatori care pot consuma (utiliza) aceste produse;

3) tipurile de leziuni care pot obţine consumatorii în timpul consumului (utilizării) produselor;

4) caracteristicile şi gravitatea leziunilor care pot rezulta din prejudiciul la anumite categorii de consumatori în timpul consumului (utilizării) produselor;

5) efectele care decurg din leziuni.

(9) Guvernul aprobă Metodologia privind evaluarea riscului prezentat de un produs şi selectarea masurilor corective care prevede criteriile pentru evaluarea riscurilor, condiţiile şi circumstanţele în care autorităţile de supraveghere a pieţei aleg măsurile corective.

(10) Prescripţia de interzicere sau de suspendare a punerii la dispoziţie pe piaţă a produselor, retragerea din circulaţie sau rechemarea acestora include obligatoriu:

1. motivele şi temeiurile legale care stau la baza adoptării;
2. măsurile corective concrete şi acţiunile specifice conexe care urmează a fi întreprinse/respectate de agentul economic;
3. volumul total al producţiei (lotul de produse) de o anumită marcă (model, articol, modificare) sau părţilor acestora sau unor serii;
4. termenul limită de executare;
5. căile şi termenul de contestare;
6. termenul limită de informare şi prezentare de către agentul economic a autorităţii de supraveghere a pieţei, a informaţiilor însoţite de probe privind executarea prescripţiei.

(11) Măsurile corective se aplică, după caz, producţiei totale a unei anumite mărci (model, articol, modificare) sau părţilor acestora sau unor serii.

(12) Atunci cînd se aplică prescripţia de retragere din circulaţie a produselor sau de rechemare se examinează posibilitatea implicării distribuitorilor, consumatorilor (utilizatorilor) ai acestor produse la punerea în aplicare a măsurilor corective.

(13) Perioada de punere în aplicare a prescripţiei trebuie să fie justificată şi stabilită luînd în considerare natura riscului şi/sau gradului neconformităţilor cu cerinţelor stabilite, volumul de produse care trebuie aduse în conformitate cu cerinţele esenţiale, sau retrase din circulaţie sau rechemate, şi posibilităţilor reale ale agentului economic de a executa prescripţia. Perioada de executare este modificată conform unei cereri argumentate a agentului economic care ar permite o executare mai eficientă a măsurii respective. O astfel de cerere este depusă în orice moment, dar înainte de expirarea termenului limită de executare a prescripţiei.

(14) Înainte de a emite prescripţia autoritatea de supraveghere a pieţei notifică agentul economic despre posibilitatea prezentării explicaţiilor şi obiecţiilor la proiectul prescripţiei.

(15) În termen de 10 zile lucrătoare din data primirii notificării, agentul economic prezintă informaţii despre măsurile întreprinse în vederea prevenirii sau evitării riscurilor sau prejudicierii intereselor publice, despre eliminarea neconformităţilor produselor, care fac obiectul prescripţiei, iar în caz de dezacord, prezintă explicaţii, obiecţii şi dovezi care justifică poziţia sa. Această perioadă este prelungită de către autoritatea de supraveghere a pieţei, în mod rezonabil, la cererea agentului economic.

(16) Explicaţiile, obiecţiile şi informaţiile prezentate de agentul economic, se examinează obligatoriu şi se păstrează de autoritatea de supraveghere a pieţei.

(17) În cazul în care informaţiile specificate la alin.(15) al prezentului articol nu sînt prezentate în termenul stabilit, autoritatea de supraveghere a pieţei emite prescripţia cu privire la adoptarea unor măsuri corective.

(18) În caz de necesitate de a lua în mod de urgenţă măsuri corective cu scop de a preveni sau a evita riscul intereselor publice, autoritatea de supraveghere a pieţei decide să ia măsurile corective fără a acorda agentului economic posibilitatea de a se expune anterior emiterii prescripţiei respective. În acest caz, agentul economic are dreptul de a prezenta informaţii, conform alin.(15) al prezentului articol, în orice moment după adoptarea prescripţiei, dar înainte de expirarea termenului limită de executare a acesteia. Autoritatea de supraveghere a pieţei ia în considerare informaţiile primite pentru a evalua caracterul adecvat şi proporţionalitatea măsurii corective aplicate, iar rezultatele unei astfel de revizuiri se aduc la cunoştinţă agentului economic.

(19) Neprezentarea sau neprezentarea, în termenul stabilit de lege, sau abţinerea de a oferi explicaţii, obiecţii şi/sau informaţii la adoptarea prescripţiei nu privează agentul economic, asupra căruia se referă aceasta, de dreptul de a contesta în instanţă prescripţia respectivă.

(20) Modificarea prescripţiei se efectuează în conformitate cu prezentul articol.

(21) Blanchetele prescripţiilor se elaborează şi se aprobă de autorităţile de supraveghere a pieţei şi sînt de strictă evidenţă.

**Articolul 24.** Controlul executării prescripţiilor privind aplicarea măsurilor corective

(1) Autoritatea de supraveghere a pieţei în cadrul monitorizării executării măsurilor corective:

1. analizează informaţiile prezentate de către agentul economic privind executarea prescripţiilor;
2. efectuează controlul modului de îndeplinire a recomandărilor din prescripţie de către agentul economic;
3. monitorizează eficienţa acţiunilor întreprinse de către agentul economic ca rezultat al măsurilor corective.

(2) Agentul economic, în termenul stabilit în prescripţie, prezintă (expediază) autorităţii de supraveghere a pieţei, informaţii însoţite de probe care confirmă executarea prescripţiei.

(3) În cazul în care agentul economic nu a prezentat în termenul stabilit informaţii privind executarea prescripţiei sau informaţiile prezentate sînt insuficiente pentru a demonstra eficienţa punerii în aplicare a acestea, autoritatea de supraveghere a pieţei verifică modul executării prescripţiei de către agentul economic.

(4) Autoritatea de supraveghere a pieţei iniţiază verificarea executării prescripţiei în cel mult 10 zile lucrătoare de la data recepţionării informaţiei agentului economic privind executarea prescripţiei, iar în caz de neprezentare, în cel mult 10 zile lucrătoare de la data expirării termenului de prezentare a acesteia, stabilit în prescripţie.

(5) Controlul punerii în aplicare a prescripţiei se efectuează conform cerinţelor stabilite în art. 14 al prezentei legi. Dacă este necesar, se examinează mostre de produse, şi dacă sînt motive să se creadă că produsele sînt periculoase, prezintă risc şi/sau nu corespund cerinţelor esenţiale, trebuie prelevate şi efectuate încercări de laborator a mostrelor de aceste produse.

(6) În cazul în care în urma analizei informaţiei privind executarea prescripţiei şi/sau a controlului punerii în aplicare a acesteia se stabileşte faptul executării complete şi eficiente (cu excepţia prescripţiei de interzicere a punerii la dispoziţie pe piaţă a produselor), autoritatea de supraveghere a pieţei face înscrierile respective în prescripţie privind executarea acesteia.

(7) În cazul în care în urma analizei informaţiei privind executarea prescripţiei şi/sau controlul modului de punere în aplicare a acesteia se stabileşte neexecutarea sau executarea parţială, sau prescripţia nu poate fi considerată executată eficient, autoritatea de supraveghere a pieţei emite imediat o prescripţie privind modificarea prescripţiei respective. Aceste modificări pot include aplicarea de noi măsuri corective.

(8) După executarea prescripţiei, cu excepţia prescripţiei de interzicere a punerii la dispoziţie pe piaţă a produselor, autoritatea de supraveghere a pieţei monitorizează eficienţa măsurilor corective luate. Această supraveghere se efectuează în conformitate cu programele sectoriale prin controlul produselor pentru care s-au aplicat măsuri corective la etapa de distribuire.

(9) Monitorizarea eficienţei interzicerii punerii la dispoziţie pe piaţă a produselor constă în urmărirea respectării a astfel de interdicţii în reţeaua de comerţ. Dacă în urma monitorizării se va stabili disponibilitatea pe piaţă a produselor care sînt interzise pe piaţă, autoritatea de supraveghere a pieţei solicită producătorului (importatorului) retragerea din circulaţie sau rechemarea acestora. Dacă este stabilit faptul furnizării sistemice pe piaţa a produselor pentru care s-a emis interdicţia de punere la dispoziţie pe piaţă a produselor, autoritatea de supraveghere a pieţei dispune efectuarea unui control al caracteristicilor acestor produse la producător (importator).

**Articolul 25.** Informarea de către autorităţile de supraveghere a pieţei a consumatorilor (utilizatorilor) referitor la produsele care prezintă pericol.

În scopul prevenirii consumatorilor de pericole şi reducerii riscului prejudicierii intereselor publice, autorităţile de supraveghere a pieţei difuzează/plasează în timp util prin intermediul mass-media şi Internet informaţiile relevante referitor la produsele care prezintă pericol.

**Articolul 26.** Contestarea controlului şi/sau a rezultatelor acestora

Actele şi acţiunile autorităţilor de supraveghere a pieţei sau a funcţionarilor acestora pot fi contestate în instanţa de judecată în conformitate cu Legea contenciosului administrativ nr.793-XIV din 10 februarie 2000.

**CAPITOLUL VI**

**Controlul produselor Introduse**

**PE teritoriul vamal al Republicii Moldova**

**Articolul 27.** Controlul privind siguranţa şi conformitatea produselor importate

(1) Organul vamal efectuează controlul produselor privind siguranţa şiconformitatea acestora, înainte de punerea în liberă circulaţie în scopul prevenirii plasării pe teritoriul vamal al Republicii Moldova a produselor care pot aduce prejudicii grave intereselor publice.

 (2) Organul vamal efectuează verificarea produselor în locurile stabilite de Serviciul Vamal pentru vămuire, prin controlul documentelor, şi, unde este cazul, identificarea acestora în baza unor eşantioane adecvate şi în baza informaţiilor prezentate:

1. prin sistemul de schimb rapid de informaţii privind produsele periculoase cu privire la produsele periculoase;
2. de autorităţile de supraveghere a pieţei referitor la produsele care nu îndeplinesc cerinţele esenţiale specificate la alin. (5) şi (6) ale prezentului articol.

(3) În cadrul controlului produselor organul vamal ia în considerare informaţiile furnizate de autorităţile de supraveghere a pieţei, precum şi alte informaţii corespunzătoare.

 (4) În cadrul controlului documentelor organul vamal verifică documentaţia pe suport de hîrtie sau în format electronic, care trebuie să însoţească furnizarea produselor pe piaţă, în conformitate cu cerinţele aplicabile.

 (5) În cadrul identificării produselor, organul vamal verifică disponibilitatea pe produs a marcajului CE în cazul în care cerinţa respectivă este prevăzută de reglementarea tehnică pentru tipul de produs, precum şi respectarea normelor aplicării marcajului CE.

 (6) Organul vamal este informat despre produsele care prezintă un risc grav, prin intermediul sistemului naţional de informare și comunicare pentru supravegherea pieţei.

(7) Organul vamal efectuează schimb de informaţii necesare în format electronic cu autorităţile de supraveghere a pieţei, care vor fi folosite numai în scopuri vamale, precum şi pentru monitorizarea eficientă a produselor şi supravegherii pieţei.

 (8) În cazul în care autorităţile de supraveghere a pieţei, în conformitate cu art. 19 şi 31 ale prezentei legi, au luat măsuri corective privind importul pe teritoriul vamal al Republicii Moldova a unui produs care nu corespunde cerinţelor esenţiale, acestea informează organul vamal despre un astfel de produs.

 (9) Informaţia autorităţii de supraveghere a pieţei referitor la produsele care nu sînt în conformitate cu cerinţele esenţiale include:

1. date care permit identificarea produselor respective;
2. informaţii privind tipul şi termenul de executare a măsurilor corective luate faţă de astfel de produse;
3. informaţii despre originea şi lanţul de aprovizionare a produsului.

(10) Autoritățile responsabile de supraveghere a pieței în domeniile reglementate prevăzute în anexa la prezenta lege, vor conlucra cu Serviciul Vamal în vederea stabilirii mecanismului de control al produselor la punerea acestora în liberă circulație. Regulamentul privind procedurile de conlucrare a autorităților de supraveghere a pieței și Serviciul Vamal se aprobă de Guvern.

**Articolul 28.** Competenţeleorganului vamal

Organul vamal în cadrul verificării produselor importate are următoarele atribuţii principale:

1. participă la implementarea politicii statului în domeniul supravegherii pieţei;
2. contribuie, în limitele competenţei, la asigurarea securităţii economice a statului;
3. efectuează în conformitate cu art. 27 al prezentei legi, controlul documentelor şi/sau identificarea produselor înainte de punerea acestora în liberă circulaţie pe teritoriul vamal al Republicii Moldova;
4. ia decizia de suspendare a punerii în liberă circulaţie a produselor prezentate pentru control vamal şi vămuire în cazurile şi în modul prevăzut de prezenta lege;
5. permite plasarea produselor aflate sub supraveghere vamală în destinația vamală „distrugerea” cu respectarea prevederilor Codului Vamal, a prezentei legi și a altor acte normative in vigoare;
6. generalizează rezultatele monitorizării produselor, analizează cauzele încălcărilor în acest domeniu, precum şi înaintează propuneri pentru îmbunătăţirea cadrului legal şi normativ;
7. asigură cu suportul autorităților de supraveghere a pieței formarea şi instruirea colaboratorilor vamali care exercită controlul produselor;
8. elaborează şi pune în aplicare măsuri de îmbunătăţire a performanţelor sale de control al produselor;
9. informează autorităţile de supraveghere a pieţei şi publicul cu privire la rezultatele de monitorizare a controlului produselor.

**Articolul 29.** Suspendarea punerii în liberă circulaţie a produselor

 (1) Organul vamal suspendă punerea în liberă circulaţie a unui produs, prezentat pentru control vamal şi vămuire, în cazul în care în urma verificărilor efectuate conform prevederilor art. 27 al prezentei legi, s-a constatat:

 a) produsul prezintă caracteristici care, în condiţiile unei instalări, întreţineri şi utilizări corespunzătoare, indică posibilitatea existenţei unui risc grav în ceea ce priveşte sănătatea, siguranţa, mediul sau orice alt interes public menţionat la art. 1 alin. (1) al prezentei legi;

 b) lipsa documentaţiei pe suport de hîrtie sau în format electronic, care trebuie să însoţească furnizarea produselor pe piaţă, în conformitate cu cerinţele reglementărilor tehnice sau a altor documente normative;

 c) lipsa marcajului CE, si/sau a altor marcaje specifice prevăzute de reglementarea tehnică pentru tipul de produs;

 d) marcajul CE, si/sau a altor marcaje specifice au fost aplicate pe produs în mod fals sau înşelător.

 (2) Decizia de suspendare privind punerea în liberă circulaţie a produselor se eliberează de conducătorul organului vamal sau adjunctul său. Formularul deciziei de suspendare privind punerea în liberă circulaţie a produselor se elaborează şi se aprobă de Serviciul Vamal.

 (3) În decizia de suspendare privind punerea în liberă circulaţie se indică lotul concret de produse (model, articol, modificare) sau elementele individuale ale acestuia.

 (4) Decizia organului vamal de a suspenda punerea în liberă circulaţie a produselor, ca urmare a controlului produselor, poate fi atacată în instanţa de judecată.

 (5) Organul vamal notifică autoritatea de supraveghere a pieţei competente referitor la suspendarea punerii în liberă circulaţie a lotului de produse în cauză. În notificarea respectivă se indică produsul, motivele şi termenul pentru care este valabilă suspendarea, numele şi adresa reprezentantului autorizat al producătorului (dacă există) şi/sau a importatorului, precum şi alte informaţii necesare, care să ateste faptul încălcărilor.

 (6) În baza notificării recepționate de la organul vamal, autoritatea de supraveghere a pieței, efectuează verificarea caracteristicelor produselor, pentru care a fost suspendată punerea in liberă circulație. Dacă este necesar, controlul produselor poate avea loc cu ieșirea la locul depozitării acestora, aflate sub supraveghere vamală. Controlul se efectuează ţinînd cont de informaţia organului vamal privind suspendarea punerii în liberă circulaţie a produsului.

 (7) Autoritatea de supraveghere a pieței prelevează mostre de produse, care se află sub supraveghere vamală pentru efectuarea încercărilor de laborator în modul prevăzut de Codul vamal. Încercările de laborator a mostrelor de produse, care se află sub supraveghere vamală, se efectuează în modul prevăzut de prezenta lege. O copie a procesului-verbal de prelevare a mostrelor şi a raportului de încercări se prezintă organului vamal.

**Articolul 30.** Punerea în liberă circulaţie a produselor vămuirea cărora a fost suspendată

 (1) În cazul în care, în termen de trei zile lucrătoare de la data suspendării punerii în liberă circulaţie a produselor în conformitate cu art. 29 al prezentei legi, organul vamal nu a fost notificat în scris cu privire la vre-o acţiune luată de autoritatea de supraveghere a pieţei competente, aceste produse sînt puse în liberă circulație în modul stabilit.

 (2) Dacă, în termen de trei zile lucrătoare de la data suspendării punerii în liberă circulaţie a produselor de către organul vamal, acesta este notificat în scris de autoritatea de supraveghere a pieţei referitor la faptul că aceste produse nu prezintă un risc grav pentru interesul public sau nu pot fi considerate neconforme cerinţelor esenţiale aplicabile, produsele în cauză sînt puse în liberă circulaţie, cu condiţia ca toate celelalte cerinţe şi formalităţi legate de această procedură să fie îndeplinite.

 **Articolul 31.** Măsuri corective aplicate produselor punerea cărora în libera circulaţie a fost suspendată ca urmare a controlului produselor

(1) În cazul în care autoritatea competentă de supraveghere a pieţei, care a primit notificarea de suspendare a punerii în liberă circulaţie a produselor, a constatat că aceste produse prezintă un risc grav, aceasta ia măsuri pentru a preveni introducerea produselor respective în circulaţie prin emiterea prescripţiei privind interzicerea punerii la dispoziţie a produselor pe piaţă şi solicită organului vamal interzicerea punerii în liberă circulaţie, cu indicarea obligatorie a vizei „Produs periculos – nu se autorizează punerea în liberă circulaţie în conformitate cu Legea nr.\_\_\_ din \_\_\_201\_\_ privind supravegherea pieţei” pe factura comercială, care însoţeşte produsul, şi pe orice alt document însoţitor relevant sau, în cazul în care datele sînt procesate electronic, în sistemul de procesare a datelor.

 (2) În cazul în care autoritatea competentă de supraveghere a pieţei, care a primit notificarea de suspendare a punerii în liberă circulaţie a produselor, a constatat că produsele nu sînt conforme cu cerinţele esenţiale stabilite de reglementările tehnice, aceasta aplică măsurile restrictive corespunzătoare prevăzute de prezenta lege, care poate include şi interdicţia de introducere a acestor produse în circulaţie. În cazul prescripţiei privind interzicerea punerii la dispoziţie a produselor pe piaţă autoritatea de supraveghere a pieţei solicită organului vamal să nu permită punerea acestor produse în liberă circulaţie şi să indice viza „Produs neconform – nu se autorizează punerea în liberă circulaţie în conformitate cu Legea nr.\_\_\_ din \_\_\_201\_ privind supravegherea pieţei” pe factura comercială care însoţeşte produsul şi pe orice alt document însoţitor relevant sau, în cazul în care datele sînt procesate electronic, în sistemul de procesare a datelor.

 (3) În cazul în care produsele prevăzute la alin. (1) şi (2) ale prezentului articol sînt ulterior declarate într-un regim vamal diferit de cel care prevede punerea în liberă circulaţie a produselor în teritoriul vamal al Republicii Moldova, şi în cazul în care autorităţile de supraveghere a pieţei nu au obiecţii, vizele enunţate la alin. (1) şi (2) ale prezentului articol sînt menţionate, de asemenea, în aceleaşi condiţii pe documentele necesare controlului vamal şi procedurilor de vămuire asociate regimului vamal declarat.

 (4) Produsele, care prezintă un risc grav și se află sub supraveghere vamală sunt scoase de pe teritoriul vamal al Republicii Moldova sau plasate în destinația vamală „distrugere”, cu acordul scris al autorității de supraveghere a pieței, dacă aceasta se consideră necesar și proporțional riscului respectiv.

(5) Produsele, prevăzute la alin. (2) al prezentului articol pentru care se aplică măsurile restrictive corespunzătoare prevăzute de prezenta lege, cu excepția interdicţiei de introducere a acestor produse în circulaţie liberă, pot fi plasate în regim vamal de antrepozit vamal sau în depozit provizoriu pe perioada expres stabilită în prescripție pentru a le aduce în conformitate cu cerințele esențiale stabilite în reglementarea tehnică aplicabilă.

(6) Autorităţile de supraveghere a pieţei informează, în conformitate cu art. 27 alin. (5),( 6) şi (8) din prezenta lege, organul vamal şi autoritatea de coordonare cu privire la produsele la care s-a identificat un risc grav sau o neconformitate în sensul alin. (1) şi (2) ale prezentului articol.

**CAPITOLUL VII**

**Asigurarea informaţională şi financiară**

**a activităţii de supraveghere a pieţei**

 **Articolul 32.** Obligaţii de informare

 (1) Autorităţile de supraveghere a pieţei transmit informaţiile referitor la produsele periculoase autorităţii de coordonare, care, la rîndul său, asigură transmiterea acestor informaţii autorităţilor responsabile pentru întreprinderea măsurilor necesare.

(2) Autoritatea de coordonare asigură informarea publicului cu privire la autorităţile de supraveghere a pieţei, competenţele şi modul în care acestea pot fi contactate.

(3) Informaţiile introduse în sistemul de schimb rapid de informaţii privind produsele periculoase se fac publice în măsura şi modul specificat de Legea nr.422-XVI din 22 decembrie 2006 privind securitatea generală a produselor.

 **Articolul** **33.** Sistemul naţional de informare și comunicare pentru supravegherea pieţei

 (1) Sistemul naţional de informare și comunicare pentru supravegherea pieţei este creat şi operat pentru a sprijini în regim automatizat măsurile de supraveghere a pieţei, şi care este compatibil cu Sistemul informaţional automatizat „Registrul de stat al controalelor”.

(2) Sistemul naţional de informare și comunicare pentru supravegherea pieţei este format din:

a) registrul electronic al prescripţiilor eliberate de autorităţile de supraveghere a pieţei;

b) sistemul electronic de comunicare între autorităţile de supraveghere a pieţei şi organul vamal.

(3) În registrul electronic al prescripţiilor de supraveghere a pieţei se introduc toate prescripţiile aplicate de autorităţile de supraveghere a pieţei, în conformitate cu prezenta lege şi Legeanr. 422-XVI din 22 decembrie 2006 privind securitatea generală a produselor, nu mai tîrziu de trei zile de la adoptarea lor.

(4) Informaţiile conţinute în registrul electronic al prescripţiilor de supraveghere a pieţei sînt puse la dispoziţia autorităţilor de supraveghere a pieţei, organului vamal şi autorităţii de coordonare.

(5) Informaţiile electronice între autorităţile de supraveghere a pieţei şi organul vamal sînt utilizate pentru schimbul de informaţii între autorităţi în conformitate cu prevederile art. 27 alin. (8) şi (9), art. 29 alin. (5), art. 30 şi art. 31alin. (1) şi (2) din prezenta lege.

(6) Funcţionarea sistemului naţional de informare și comunicare pentru supravegherea pieţei este asigurat de către autoritatea de coordonare.

 (7) Autoritatea de coordonare creează şi menţine un sistem general de arhivare şi schimb de informaţii, folosind mijloace electronice privind aspectele legate de activităţile de supraveghere a pieţei, precum şi programe şi informaţii conexe privind sancţiunile aplicate.

 (8) Autorităţile de supraveghere a pieţei asigură evidenţa şi arhivarea rezultatelor controalelor, utilizînd înregistrările pe format de hîrtie şi electronic, creînd şi păstrînd baza de date a controalelor pentru o perioadă de 7 ani.

(9) În sensul art. 31 alin.(5) al prezentei legi, autorităţile de supraveghere a pieţei, în baza informaţiei recepţionate, prezintă autorităţii de coordonare informaţiile de care dispun, în special cu privire la datele necesare, pentru a identifica produsul, originea şi lanţul de distribuţie al produsului, riscul aferent, natura şi durata măsurilor restrictive luate, contactele cu agenţii economici vizaţi şi orice măsuri voluntare luate de agenţii economici.

(10) Fără a aduce atingere art. 5 alin. (3) al prezentei legi sau legislaţiei în domeniul accesului la informaţie, se asigură respectarea confidenţialităţii informaţiilor. Protejarea confidenţialităţii, care însă urmează a fi efectuată în limitele admise de legislaţia cu privire la secretul comercial şi cea privind protecţia datelor cu caracter personal, nu trebuie să împiedice difuzarea către autorităţile de supraveghere a pieţei a informaţiilor relevante pentru asigurarea eficienţei activităţilor de supraveghere a pieţei.

(11) Concepţia şi regulamentul privind funcţionarea sistemului naţional de informare și comunicare pentru supravegherea pieţei şi a modului de furnizare a informaţiilor şi preluarea acestora sînt aprobate de Guvern.

**Articolul 34.** Finanţarea activităţii de supraveghere a pieţei

(1) Resursele necesare pentru desfăşurarea activităţii de supraveghere a pieţei se raportează la cheltuielile autorităţilor respective, în limitele mijloacelor alocate anual de la bugetul de stat şi din alte mijloace, conform prevederilor legale.

(2) Cheltuielile pentru prelevarea mostrelor de produse şi cheltuielile pentru efectuarea încercărilor de laborator (analizelor, măsurărilor) sînt suportate de autorităţile de supraveghere a pieţei.

(3) În cazul în care în urma încercărilor de laborator (analize, măsurări) a mostrelor de produs s-a constatat că produsul este periculos, prezintă un risc şi/sau nu corespunde cerinţelor esenţiale, cheltuielile pentru mostrele prelevate, precum şi cheltuielile pentru efectuarea încercărilor de laborator sînt suportate de agentul economic supus controlului.

(4) În cazul în care controlul a fost iniţiat la solicitarea agentului economic, cheltuielile aferente, inclusiv cele prevăzute la alin.(2) al prezentului articol, le suportă agentul economic respectiv.

(5) Fondurile de asistenţă tehnică internaţionale pot fi utilizate pentru:

1. asigurarea instituirii şi funcţionarea sistemului de schimb rapid de informaţii privind produsele periculoase, precum şi sistemului naţional de informare și comunicare pentru supravegherea pieţei;
2. instruirea şi dezvoltarea profesională a funcţionarilor implicaţi în supravegherea pieţei şi controlul produselor;
3. punerea în aplicare a cooperării internaţionale în domeniul siguranţei produselor, supravegherii pieţei şi controlului produselor;
4. dotarea laboratoarelor de cercetări/încercări.

**Articolul 35.** Cooperarea între autorităţile de supraveghere a pieţei

 Cooperarea autorităţilor de supraveghere a pieţei cu organele abilitate cu funcţii de control se efectuează, prin:

a) organizarea controalelor complexe, care implică participarea mai multor autorităţi de supraveghere a pieţei;

b) asigurarea schimbului de informaţii.

 **Articolul 36.** Cooperarea cu autorităţile competente ale altor ţări

 (1) Autorităţile de supraveghere a pieţei şi organul vamal pot coopera cu autorităţile competente ale altor ţări în ceea ce priveşte schimbul de informaţii şi de asistenţă tehnică, pentru a promova şi facilita accesul la sistemele de schimb de informaţii privind produsele ce prezintă pericol, și pentru a promova activităţile legate de evaluarea conformității și supraveghere a pieţei.

(2) Cooperarea în domeniul siguranței produselor și supravegherii pieței se realizează, prin:

1) schimbul de informaţii privind produsele care prezintă pericol, inclusiv prin participarea la sistemele regionale şi internaţionale privind produsele periculoase;

2) schimbul de informaţii privind produsele care prezintă un risc, evaluarea riscurilor, metodele de testare și rezultatele obținute, evoluțiile științifice recente și alte aspecte relevante pentru activitățile de control;

3) schimbul de experienţă profesională, servicii de expertiză şi cele mai bune practice de instruire şi perfecționare a specialiştilor;

4) participarea la proiecte comune în domeniul siguranței produselor, supravegherii pieței și a controlului produselor, inclusiv evaluării comune (teste) a produselor şi în campanii de informare;

5) îmbunătăţirea cooperării şi schimbului de informaţii cu autorităţile de supraveghere a pieței din alte state cu privire la trasarea, retragerea și rechemarea produselor care prezintă un risc.

CAPITOLUL VIII

**DISPOZIŢII FINALE ŞI TRANZITORII**

**Articolul 37.**

La momentul aderării Republicii Moldova la Uniunea Europeană, autorităţile de supraveghere a pieţei şi domeniile de competenţă ale acestora vor fi notificate Comisiei Europene, conform legislaţiei naţionale armonizate cu legislaţia europeană respectivă, precum şi privind sancţiunile aplicabile agenţilor economici pentru nerespectarea prevederilor prezentei legi.

**Articolul 38.**

(1) Prezenta lege intră în vigoare la expirarea a 12 luni de la data publicării.

(2)Guvernul, în termen de 12 luni de la data publicării prezentei legi:

a) va prezenta Parlamentului propuneri pentru aducerea legislaţiei în vigoare în concordanţă cu prevederile prezentei legi;

b) va aduce actele sale normative în concordanţă cu prevederile prezentei legi;

 c) va adopta actele normative necesare executării prezentei legi.

**Preşedintele Parlamentului**

Anexă

**Lista**

**autorităţilor responsabile de supravegherea pieţei**

**în domeniile reglementate**

|  |  |  |  |
| --- | --- | --- | --- |
| **Nr.****d/o** | **Domeniul reglementat****(grupul de produse)** | **Autoritatea****de reglementare** | **Autoritatea****de supraveghere a pieţei** |

| **1** | **2** | **3** | **4** |
| --- | --- | --- | --- |
|  | **Echipamente de joasă tensiune**  | **Ministerul Economiei** | **Agenţia pentru Protecţia Consumatorilor** |
|  | Compatibilitatea electromagnetică |
|  | Jucării |
|  | Aparate de cîntărit cu funcţionare neautomată |
|  | Mijloace de măsurare |
|  | Arzătoare cu combustibili gazoşi |
|  | Cazane pentru apă caldă |
|  | Maşini industriale | Ministerul Economiei | Inspectoratul Principal de Stat pentru Supravegherea Tehnică a Obiectelor Industriale Periculoase  |
|  | Ascensoare |
|  | Echipamente de refrigerare |
|  | Medii potenţial explozive |
|  | Instalaţii de transport pe cablu pentru persoane |
|  | Recipiente sub presiune |
|  | Echipamente sub presiune |
|  | Echipamente sub presiune transportabile |
|  | Explozibili utilizaţi în scopuri civile | Ministerul Afacerilor Interne  |
|  | Echipamente individuale de protecţie | Serviciul Protecţiei Civile şi Situaţiilor Excepţionale  |
|  | Articole pirotehnice |
|  | Emisiile de zgomot în mediu produse de echipamentele destinate utilizării în exteriorul clădirilor | Ministerul Dezvoltării Regionale şi Construcţiilor | Inspecţia de Stat în Construcţii |
|  | Produse pentru construcţii |
|  | Echipamente terminale de radio şi telecomunicaţii | Ministerul Tehnologiei Informaţiei şi Comunicaţiilor | Ministerul Tehnologiei Informaţiei şi Comunicaţiilor |
|  | Ambarcaţiuni de agrement | Ministerul Transporturilor şi Infrastructurii Drumurilor | Agenţia Navală |
|  | Echipamente maritime |
|  | Interoperativitatea sistemului transeuropean de transport feroviar de mare viteză |  | Ministerul Transporturilor şi Infrastructurii Drumurilor  |
|  | Interoperativitatea sistemului transeuropean de transport feroviar convenţional |
|  | Ambalaje şi deşeuri de ambalaje | Ministerul Mediului | Autoritatea din subordinea Ministerului Mediului responsabilă de supraveghere în domeniul ambalajelor şi deşeuri de ambalaje |